J. Blanár, poslanec: (2003-09-22):
Tarifný plat čakateľa je v súčasnosti 6 250 Sk. Ak zoberieme do úvahy, že v období, keď sú čakatelia, majú ho krátený o 20 %, takto sa zníži až na 5 000 Sk. A v niektorých prípadoch, ako pán predkladateľ povedal, sa to zníži až pod úroveň minimálnej mzdy. Dobre počujete, pod úroveň minimálnej mzdy. Ak teda takýmto spôsobom chceme kvalifikovaných ľudí pritiahnuť do Hasičského a záchranného zboru, tak to je skutočne ponižujúce a myslím si, že je opodstatnené, že predkladateľ na toto poukázal a chce to odstrániť. Ale myslím si, že to nie je všetko. Hasičský záchranný zbor má mnohé iné problémy, ktoré ho kvária. Nielen to, že nie je uznaný, napriek tomu, že jeho práca je  výsostne náročná, myslím si, minimálne sa približujúca k práci Policajného zboru, príslušníkov v Policajnom zbore. Tých, samozrejme ohodnocujeme. Ja si myslím, že je to správne, treba ich ohodnocovať, ale nesmieme zabúdať aj na členov Hasičského a záchranného zboru. Spomeňme si len na požiar, ktorý sa nedávno udial. Bolo to cez leto v Štúrove, kde sa ukázalo, že v podstate hasiči sú ochotní a sú schopní zasahovať, ale im chýba technika. Predstavte si toho hasiča, ktorý je pri budove, ktorá horí, a jeho výšková technika nestačí na to, aby zasiahol. Tam už sa nehovorí o profesionálnom a pracovnom prístupe, tam už sa hovorí aj o ľudskom prístupe a všetci, keby sme boli pri tom, neviem, ako by sme sa tvárili. Našťastie, že to bolo v Štúrove, takže kolegovia z Ostrihomu pomohli. Samozrejme, kde sú peniaze na vybavenie výškovou technikou? O tom sa tu stále nehovorí a mám taký pocit, že ani v návrhu štátneho rozpočtu  nič také nebude riešené. Nehovoriac o tom, i keď to priamo s týmto nesúvisí, že sa hasičom rozšírila ich pôsobnosť aj v záchranárskej činnosti, a zoberme si, že 8 % dodnes v podstate, áno, keby nebol most, kolega Bárdos podotkol, súhlasím, ten most naozaj spája, ale v tomto prípade zachraňuje životy. 8 % zo zákonného povinného poistenia, všetci dobre vieme, o čom hovorím, dodnes, pokiaľ mám informáciu, neboli odvedené na špeciálny účet ministerstva vnútra. A tieto financie, ktoré sú vo výške 450 miliónov majú pomôcť vybaviť Hasičský záchranný zbor. Samozrejme, nie v oblasti výškovej techniky, o ktorej som rozprával, ale predovšetkým v oblasti záchranárskej techniky a vedzte, že skutočne dnes záchranárska oblasť je v drvivej väčšine presahujúca ostatné zásahy, ktoré má Hasičský a záchranný zbor, to vám určite všetci, čo sa tým zaoberajú, môžu povedať a potvrdiť. Všetci sa s počudovaním pozeráme na to, akým spôsobom sa pristupuje k vyplateniu týchto 8 %, ja som upozorňoval na to aj pri novele zákona o povinnom zmluvnom poistení, aby konali orgány, ktoré sú na to určené. Lenže u nás Úrad pre finančný trh začne konať až v auguste namiesto toho, aby konal hneď v marci, hneď potom, ako poisťovne neodviedli týchto 8 %. Ale to je jeden z problémov, na ktorý som chcel poukázať, lebo priamo súvisí s ich prácou. Dámy a páni, skutočne vedzte, členovia Hasičského a záchranného zboru  veľakrát improvizujú, pretože ich technika je už ďaleko za životnosťou, a teraz si predstavte, že tam je človek, ktorý je pod hranicou minimálnej mzdy. To podľa môjho názoru neznesie žiaden komentár, jednoducho je to dehonestujúce. Súčasná novela čiastočne rieši alarmujúci stav v Hasičskom a záchrannom zbore z pozície stabilizácie hasičov, ale nemyslím si, že je to všetko. Z tohto dôvodu si dovolím predložiť pozmeňujúci návrh, ktorý rozširuje súčasnú predkladanú novelu, a preto som, predtým ako idem predložiť tento pozmeňujúci návrh, prediskutoval túto oblasť s predkladateľom, či nemá vážne námietky. Vyjadril sa, že nemá vážne námietky, a preto si dovoľujem predložiť pozmeňujúci návrh, ktorý do určitej miery pomôže stabilizovať Hasičský a záchranný zbor veľmi logicky práve v tých oblastiach, ktoré sa dnes riešia aj touto novelou, a preto si ho dovolím prečítať. Je to pozmeňujúci návrh poslanca Blanára a pani poslankyne Zmajkovičovej. Po prvé, v bode § 69 ods. 5 bude znieť takto: Príslušník nesmie vykonávať podnikateľskú činnosť v Hasičskom odbore ani obchodovať s hasičskými komoditami a nesmie byť členom správnych, kontrolných alebo dozorných orgánov právnických osôb vykonávajúcich podnikateľskú činnosť. Služobný príjem hasičov, mám na mysli zo zásahovej zmeny, je približne na úrovni priemerného zárobku v národnom hospodárstve Slovenskej republiky, ale ako som už spomenul, sú tam aj čakatelia, ktorí sú pod minimálnou mzdou, je však dosiahnutý vrátane náhrady za pohotovosť, ktorá je pravidelne nadraďovaná a mesačne je to 60 hodín. Prakticky každý hasič zo zmeny je na pracovisku za mesiac 240 hodím. Okrem toho minister práce, sociálnych vecí a rodiny a minister financií sa s tým stotožňujú, že zamestnanec a aj občan sa má o seba postarať a môže robiť, koľko chce a vládze. Nevidím teda dôvod, prečo by hasič nemohol podnikať. Veď to bude predsa ďalším príjmom do štátneho rozpočtu, predsa musí odvádzať dane. A vôbec to nie je v konflikte záujmov, čiže úmyslom predkladaného pozmeňujúceho návrhu je uvoľniť týchto členov Hasičského a záchranného zboru, aby mohli popri tom, že robia túto činnosť, robiť aj inú činnosť, ktorá nesúvisí s hasičskou činnosťou. Bod druhý, v § 93 ods. 4 znie: Ak čerpá dovolenku príslušník s nerovnomerne rozvrhnutým časom služby, prislúcha mu príslušný počet služieb z dovolenky, ktorý zodpovedá počtu služieb, keby dovolenku čerpal v jednom kuse. Súčasné platné znenie je v rozpore s európskou sociálnou chartou, ktorá je ratifikovaná Slovenskou republikou. Smernicou Rady 93/104 Európskeho hospodárskeho spoločenstva a Zákonníkom práce, ktorý sa na hasičov vzťahuje len primerane, pretože dovolenka nie je v hodinách, ale v týždňoch, respektíve v dňoch. Chcel by som, vážené dámy, vážení páni, aby ste zvážili všetky slová, ktoré som tu povedal v súvislosti s Hasičským a záchranným zborom, pretože sa to týka všetkých nás. Keď vyjdeme z tejto rokovacej miestnosti, keď sme na uliciach, všade sú za nami práve títo ľudia, o ktorých sa musíme dnes postarať, aby ste to zobrali do úvahy pri mojom pozmeňujúcom návrhu a podporili ho. Ďakujem pekne.